Dječji vrtić Srednjaci

TEMA: Kako djeca otkrivaju i istražuju znanstvene fenomene u dječjem vrtiću Srednjaci?

**Sažetak**

U kontekstu kurikuluma našeg vrtića, odgoj za održivi razvoj integrirana je odgojna vrijednost s ciljem kvalitetnog življenja djece i odraslih.

Kvalitetni kontekstualni uvjeti, bogata i stimulativna sredina utječu na igru, istraživanje i učenje djeteta.

Istraživačko učenje osnova je u razvoju znanstvene pismenosti u ranoj dobi. Dijete je po prirodi radoznalo i ono istražujući svijet oko sebe razvija svoje teorije na način kako to čine znanstvenici. Uloga odgajatelja je podržati dječji interes i inicijativu, istraživački i otkrivački duh i slijediti spiralu učenja.( istraživanje, postavljanje pitanja, traženje razumijevanja, refleksija i evaluacija, prema Brunton i Thornton, 2010)

U programu odgoja za održivi razvoj dijete u istraživanju prirode razvija različite vještine i kompetencije. O prirodi uči svim osjetilima, a najaktivnije kroz osjetilo dodira, kretanja i ravnoteže. Istraživanja prirodnih fenomena reflektiraju se i u unutranjem prostoru vrtića. a najviše u prostoru laboratorija.

U prostoru laboratorija dijete istražuje prirodne materijale. fizikalna i kemijska svojstva, odnose živih bića i okruženja. U procesu istraživanja i učenja otkrivanjem izuzetno je važno dokumentiranje, kako bi što bolje razumijeli dijete, dobili uvid u aktualne interese i aktualnu zonu razvoja, stilove učenja i poduprli daljnji razvoj. Dokumentiranje se koristi za razvoj metakognitivnih sposobnosti djeteta, za refleksiju i raspravu.

Odgajatelj kako bi mogao razumijeti i podržavati interes djeteta za znanost i znanstvene fenomene mora i sam stjecati znanja i razvijati kompetencije za to područje.

U našem vrtiću razvijamo profesionalne kompetencije u suradnji sa znanstvenicima koji u vrtiću organiziraju stručna izlaganja i radionice, najčešće iz prirodoslovlja.

Doprinos razvoju znanstvene pismenosti daju i roditelji aktivnim sudjelovanjem u odgojno obrazovnom procesu.

U kulturi našeg vrtića i nadalje ćemo razvijati kontekstualne uvjete za poticanje i razvijanje znanstvene pismenosti kroz timski i refleksivan pristup odgajatelja u radu i superviziju znanstvenika u zajedničko učenju i istraživanju odgojne prakse.

Vesna Smojver, prof.