Karmen Uljanić, mag paed.

Dječji vrtić: “Neven” Rovinj

**„Može li biti drugačije?! Kako to istražuju djeca 2“ : akcijsko istraživanje u jaslicama**

**SAŽETAK**

Prikazom rada na projektu pod nazivom „Može li biti drugačije?! Kako to istražuju djeca 2“ želimo pokazati koje su mogućnosti i potencijali djece jasličke dobi u sredini koja je stimulirajuća, koja potiče njihov razvoj na način da im omogućava da nesmetano propituju svijet oko sebe i stvaraju vlastite konstrukcije znanja te uče na prirodan način – čineći. Uključivanje djece jasličke dobi u istraživački projekt razvijanja prirodoznanstvene pismenosti predstavlja širenje mogućnosti i prilika za učenjem kao aktivnim, znatiželjnim i kompetentnim bićima od najranije dobi. Na taj način im se u podržavajućem i suradničkom socijalnom okruženju zajedno s vršnjacima, odgajateljima, roditeljima i znanstvenicima pruža mogućnost za sukonstrukciju znanja i osvješćivanje puteva kako se mogu propitivati teorije i doći do vlastite istine.

Metodologijom akcijskog istraživanja sa elementima etnografskog pristupa koje je bilo usmjereno na izravno mijenjanje odgojne prakse u fokusu je profesionalni razvoj odgajatelja, istraživača vlastite odgojne prakse u smjeru istraživanja i poticanja prirodoznanstvene pismenosti u ustanovama ranog odgoja. Objedinjena dokumentacija koja je nastala u svakoj od 8 odgojnih skupina dječjih vrtića Istarske županije uključenih u ovaj projekt kao i dokumentacija sa zajedničkih refleksivnih praktikuma i rasprava umrežene grupe odgajatelja, poslužila je za prikaz postignuća u istraživanju na stručnim skupovima za odgajatelje i prezentaciju postignuća roditeljima.

Odgajatelji su projektom imali mogućnost za propitivanje vlastite prakse uz refleksije video dokumentacije, snimljene u radu u odgojnoj skupini, koja im je poslužila je za bolje razumijevanje djece te su istu koristili kao alat za otkrivanje novih dječjih pitanja i smjernica kojima će ići dalje u projektu. Projektom se pokazalo da djecu ne treba posebno zainteresirati za istraživački rad jer je istraživanje i znatiželja sastavni dio njihova života. Potrebno je samo osigurati uvijete u dječjem vrtiću za istraživanje sukladno njihovim mogućnostima. Uvjet da bi se to događalo je kvalitetan, osjetljiv odgajatelj koji podržava i razumije takav rad.

**Ključne riječi:** akcijsko istraživanje, dječje jaslice, odgajatelj, profesionalni razvoj