Izv. prof. dr.sc. Lidija Vujičić

Učiteljski fakultet Sveučilišta u Rijeci

Rijeka, 10. rujna 2017.

STRUČNI SKUP ZA ODGOJITELJE

NA PODRUČJU GRADA ZAGREBA - ZAPAD I KRAPINSKO – ZAGORSKE ŽUPANIJEU ORGANIZACIJI AGENCIJE ZA ODGOJ I OBRAZOVANJE

TEMA: **RAZVOJ ZNANSTVENE PISMENOSTI U USTANOVAMA ZA RANI I PREDŠKOLSKI ODGOJ I OBRAZOVANJE**

Mjesto održavanja: **Tehnički muzej *Nikola Tesla*, Savska cesta 18, Zagreb**

Voditeljica skupa: **mr. sc. Andreja Silić, viša savjetnica za predškolski odgoj**

**Petak, 22. rujna 2017.**

**Predavanje:**

***Razvoj znanstvene pismenosti u ustanovama za rani i predškolski odgoj i obrazovanje***

Sažetak:

Polazna teza izlaganja je da su djeca intrinzično motivirana za učenje i razumijevanje svijeta oko sebe te da ona svoja znanja ne prisvajaju od odraslih, već ih konstruiraju na temelju vlastite aktivnosti i iskustava te raspravljajući o onome što znaju i razmišljaju s drugom djecom i odraslima, a uloga je odgajatelja pružati neizravnu podršku procesu učenja i istraživanja djece. Takva podrška zahtijeva, prije svega stvaranje bogatog i poticajnog prostorno-materijalnog okruženja, a potom i razvoj odgajateljevih različitih kompetencija: izravno istraživanje osobne prakse; promatranje i dokumentiranje aktivnosti djece: dokumentiranje značenja aktivnosti za djecu i odgajatelja; osnovno poznavanje znanstvenih pojmova.

O poticanju razvoja znanstvene pismenosti raspravljamo kao istraživačkom procesu i to kako za odgajatelja tako i za djecu, kao integralnom dijelu kurikuluma u ustanovama ranog i predškolskog odgoja i obrazovanja. Ukazuje se zašto je već od ranog djetinjstva važno započeti s poticanjem razvoja znanstvene pismenosti i razloga za takav pristup, o važnosti razumijevanja djeteta kao svjesnog i aktivnog bića u praksi ne samo u teoriji. Predavanjem ćemo pokušati odgovoriti na neka pitanja:

Što podrazumijevamo pod pojmom znanstvene pismenosti?

Koji su razlozi da se u ustanovama ranog odgoja i obrazovanja uglavnom zanemaruje poticanje razvoja znanstvene pismenosti?

Koja je uloga odgajatelja u stvaranju prilika djeci za istraživanje okruženja u kojem žive, a na osnovi toga i spoznavanje svijeta i sebe u njemu?

Ukazat ćemo i na moguće prijedloge za daljnje unaprjeđenje odgojno-obrazovne prakse u ustanovama ranog i predškolskog odgoja i obrazovanja kao i za profesionalno usavršavanje i razvoj odgajatelja na području istraživanja svoje odgojne prakse i uspostavljanje mreže odgajatelja istraživača.

Posebno se želi ukazati na važnost i značaj promatranja djece i dokumentiranje njihovih aktivnosti kao jednog od najvažnijih umijeća odgajatelja. Pri tome pod dokumentiranjem odgojno-obrazovnog procesa podrazumijevamo prikupljanje različitih oblika dokumentacije o aktivnostima djece, poput pisanih bilježaka, dnevnika, transkripata razgovora (djece međusobno te djece s odgajateljima), dječjih likovnih radova, grafičkih prikaza, audio i video-zapisa, fotografija i ostalog, te redovito sastajanje odgajatelja koji raspravljaju o prikupljenoj dokumentaciji. Iz tih razloga naglasit ćemo kako, ili na koji način dokumentacija postaje alat za transformaciju ili mijenjanje odgojno-obrazovne prakse. Ukazat ćemo na važnost razvoja refleksivne prakse i odgajatelja refleksivnog praktičara u (su)konstrukciji kurikuluma svoga vrtića/odgojne skupine.

*Ključne riječi:* znanstvena pismenost, dokumentiranje, dijete istraživač, odgajatelj istraživač, umrežena zajednica