Istraživači u vrtićkom laboratoriju - izazovi za djecu i odgajatelje

Vrtić Maslačak je okružen prirodom koja posebno nadahnjuje djecu u njihovim istraživanjima. Stvorili smo uvjete i djeci omogućili da spoznaju i dožive prirodu svim osjetilima. Veliki dječji interes za otkrivanjem i upoznavanjem svijeta potaknuo nas je na reagiranje, stvaranje i promišljanje o tome kako djeci planski omogućiti stalna i dublja istraživanja. U vrtićkom bogato opremljenom laboratoriju djeci smo pružali mogućnost istraživanja prirode i provođenja raznih pokusa. Istražujući budili smo kreativnost i znatiželju, a istovremeno popularizirali prirodne znanosti i budili ekološku svijest i odgovornost. Pomoću didaktičkih kitova, modela i sličnih pomagala ekologija je postala dio igre u koju se načela održivog razvoja usvajaju brzo i snažno.

Za sve sudionike radionice stvoriti ćemo poticajno okruženje uz pomoć tv priloga snimljenog u vrtiću, velikih plakata, fotografija (A3), video zapisa, Power Point prezentacije i razne izrađene igre ekološkog sadržaja. Osigurati ćemo im uvjete da dožive metode i načine na koje su djeca istraživala, spoznala i doživjela igrom, manipulirajući raznim materijalima i sredstvima. Prezentirati ćemo kako smo osmislili, organizirali, opremali i prilagođavali prostor za istraživačke aktivnosti. Demonstrirati ćemo i objasniti na koji smo način uz pomoć didaktičkih kitova, modela, raznih pomagala i laboratorija, kod djeteta budili, poticali i njegovali znanstvenu pismenost, te kako smo sve dobiveno dokumentirali. Sudionike želimo potaknuti na promišljanje, a ujedno podržati njihove kompetencije prema istraživačkim aktivnostima u dječjem vrtiću.

Radionicom želimo prezentirati rad refleksivnog praktičara koji svojim ulaganjem razvija i jača svoju profesionalnost i postaje kompetentan u istraživanju vlastite prakse u kojoj glavnu ulogu ima dijete.

Ključne riječi: dijete, odgajatelj, istraživanje, laboratorij, znanost, ekologija